钦定古今图书集成/明伦汇编/闺媛典/第090卷 > 陆捷略后妻段氏
## 钦定古今图书集成/明伦汇编/闺媛典/第090卷 > 陆捷略后妻段氏

按《凤阳府志》：“段氏，怀远段鸣蛟女，蒙城诸生陆捷略
后妻也。年十六，归捷略前妻杨氏。子笃生甫周岁，段
抚之如己出。崇祯十四年，捷略病死，段持门户惟谨。
捷略兄弟四人，其伯氏亦诸生，涎其有谋去段则操
纵惟我。遂阴以段许嫁邑豪刘振吾。刘登其堂，妇知
之，叱去。刘意其不可夺，谋之主者，乃夜率其徒党数”
十人，操刀排闼入劫段。仓卒间，段惊为盗也，亟携其
子避。群奴争挟段出，段坚不行，遂缚之驴背以驰。至
中途，段从火光人语中瞥见刘，始觉之。因呼谓曰：“若
将以我为妇，而计出，此名不顺。且我为若所缚甚苦，
既辱爱，盍，少假此地。有穆姓者，吾家戚属也，请与语，
当善成之。”刘见妇辞婉且狎，知穆许之，解其缚，叩穆
门入。段因穆以语刘曰：“吾知君为人所绐矣。若幸全
吾节，吾家有牛八头，驴四口，可尽举以偿也。”刘不应，
挟之去。穆素长者，饮泣而已。比至刘，刘偕其属讙呼
饮啖，将黎明，欲犯妇。妇度不免，阳谓曰：“吾与君百年
姻好，未脱故衣，而荐枕席，不吉。且铁𬬻入阱愳，吾奚
适而用是汲汲焉。”刘信之，妇因折节敛容，与其眷属
好语。申旦贺客阗门，中外皆为刘庆得新妇，刘亦沾
沾自喜。段伪语刘曰：“夜来亲戚俱劳苦，请为治具。”刘
益喜。段因入厨下，料简鲑菜，申饬奴婢。忽佯称心痛
不可忍，入闺就寝，家人匆遽告刘，刘亟往视曰：“无忧。
吾比得心疾，静息片晌，当自愈。为吾掩扉，敕厨下蚤
治诸”姑饮。刘益信不疑。段乃取银簪从心刺入，极力
一下，进三寸许，痛甚，大声一呼。家人惊视之，则氏散
发仆地，瞑目咬齿，犹骂死贼死贼云。时崇祯十五年
腊月事。邑令寘刘于法，归段棺，合葬《捷略》之墓。后刘
举家俱没于疫。